- Jeg er helt enig med samrådsspørgeren. Sådan åbnede transportminister Magnus Heunicke (Soc.Dem) onsdagens samråd om ulovligt monterede sikkerhedsseler i busser - Et samråd som transportudvalget havde taget initiativ til, for at få en redegørelse for ministeriets og Trafikstyrelsens håndtering af sagen. Debatten er kommet på tale, efter det er kommet frem, at en række busser har haft monteret farlige sikkerhedsseler og ulovligt udstyr. Blandt andet en bus på Mors, der transporterer børn, som vi tidligere har fortalt om her på TV2/Nord. Og ved samrådet meldte ministeren sig helt enig - der skal være styr på reglerne, og synshallerne skal sørge for at tjekke busserne ordentligt. - Hele problemet burde man have opdaget lang tid før, og der burde man have skredet ind mere massivt. Og hvis der er noget nu, hvor man ikke er skredet ind, så lad os se på det, siger Magnus Meunicke. Transportministeren vil nu bede om en opfølgende redegørelse om sagen ved årets udgang. - Det skal være klart og tydeligt, både for kommuner og institutioner og synshaller, hvad der er på spil her, og hvad man skal foretage sig, for at være på sikker grund. Det vil jeg sikre, siger Magnus Heunicke. Samtidig siger ministeren, at vi skal tage ved lære af denne sag. - Det er mit ansvar som transportminister, at de myndigheder, jeg har ansvaret for, at de udfører det kontrolarbejde med de private synshaller, som er kontakten til de enkelte busselskaber, siger transportministeren.
Ved onsdagens samråd meldte transportministeren sig enig i den kritik, der har været af sikkerheden i busser i institutioner og børnehaver.